**A COVID-19 járvány miatt hozott korlátozások enyhítése Törökországban a nemzetközi fuvarozókra vonatkozóan**

A török kereskedelmi miniszter bejelentése – és az azt megerősítő belügyminiszteri rendelet – szerint 2020. április 27-től enyhítették a nemzetközi fuvarozók esetében a COVID-19 járvány miatt hozott korlátozásokat.

A belépéskor elvégzett egészségügyi vizsgálatok során tünetmentesnek bizonyuló külföldi – köztük a magyar - sofőröknek nem kell 14 napra karanténba vonulniuk, amennyiben – szállítmányuk lerakását is beleértve – 72 órán belül elhagyják Törökország területét. A rendelkezés szerint törökországi tartózkodásuk méltányolható indok (pl. kedvezőtlen út- és időjárási, torlódás az elvámoló hatóságnál, stb.) fennállása esetén legfeljebb további 24 órával meghosszabbítható. Iránból és Irakból történő belépés esetén továbbra is a korábbi szigorúbb szabályok érvényesek.

A fentieken túlmenően az új szabály arról is rendelkezik, hogy az országba belépő járművek fertőtlenítésen esnek át. A török és külföldi sofőrök esetében is az illetékes kormányzóságok hatóságai megteszik a szükséges egészségügyi és biztonságügyi óvintézkedéseket. A maszk viselése kötelező, minden olyan helyen ahol más emberekkel érintkezhetnek a sofőrök, elegendő számú maszkkal, kézfertőtlenítővel és élelmiszerrel kell rendelkezniük az országban tartózkodáshoz. Amennyiben a hatóságok szükségesnek ítélik, kíséretet rendelhetnek ki a jármű vezetőjéhez. A COVID-19 bármilyen tünetét mutató külföldi sofőrök országba beléptetése továbbra is tilos, a tüneteket mutató török sofőröket az illetékes egészségügyi igazgatóságok tájékoztatásával karanténba helyezik vagy orvosi kezelés alá vetik. A török szempontból kiemelt fontosságú szállítmányok (gyógyszer, orvosi felszerelés és élelmiszer) előjogokat élveznek a beléptetéskor.

Budapest, 2020. április 29.